IRPC คาดผลงาน 2Q/58 ยังคงโดดเด่นแนะซื้อเก็งกำไรราคาเป้าหมาย 5.10 บ.
IRPC คาดผลการดำเนินงานในช่วง ไตรมาส 2/58จะยังคงโดดเด่น และฟื้นตัวขึ้นชัดเจนเมื่อเทียบกับไตรมาส 2/57 แต่จะอ่อนตัวลงจากไตรมาส 1/58 ตามค่าการกลั่นที่อ่อนตัวลงเล็กน้อย แต่ยังคงอยู่ในระดับสูง และคาดจะเริ่มมีกำไรจากสต็อกน้ำมันตามราคาน้ำมันดิบที่เพิ่มขึ้น ในขณะที่ผลการดำเนินงานปี '58 มีแนวโน้มฟื้นตัวดีและคาดจะมีกำไรจากสต็อกน้ำมัน เนื่องจากราคาน้ำมันดิบที่ปรับตัวสูงขึ้น แนะนำ "ซื้อเก็งกำไร" ราคาเป้าหมายปี 58 เท่ากับ 5.10 บาท
23 มิ.ย. 2558

บล.ไอร่า ระบุในบทวิเคราะห์วันนี้ (23 มิ.ย.) ว่าบริษัท ไออาร์พีซี จำกัด (มหาชน) หรือ IRPC คาดผลการดำเนินงานของ IRPC ในช่วง ไตรมาส 2/58จะยังคงออกมาโดดเด่น โดยเฉพาะเมื่อเทียบกับ 2Q/57 ปัจจัยหลักยังคงมาจากผลการดำเนินงานของธุรกิจโรงกลั่นที่ฟื้นตัวได้อย่างต่อเนื่อง ซึ่งเป็นไปตามค่าการกลั่นในตลาดโลก โดยล่าสุดค่าการกลั่นในตลาดสิงคโปร์ในช่วง ไตรมาส 2/58 อยู่ที่ 8.1 เหรียญสหรัฐฯ ต่อบาร์เรล เพิ่มขึ้นถึง 40% เทียบช่วงเดียวกันของปีก่อนจาก 5.8 เหรียญสหรัฐฯต่อบาร์เรลในช่วงไตรมาสน 2/57 แต่อ่อนตัวลงเล็กน้อยจากไตรมาส 1/58 โดยค่าการกลั่นของน้ำมันดีเซลซึ่งเป็นผลิตภัณฑ์หลักอ่อนตัวลง 15% เทียบไตรมาสก่อนหน้าอยู่ที่ 13.9 USD/bbl ในขณะที่ค่าการกลั่นของน้ำมันเบนซินสูงขึ้น 30% เทียบไตรมาสก่อนหน้าเป็น 20 UD/bbl จากปริมาณความต้องการใช้ที่สูงขึ้น ในขณะที่ค่าการกลั่นของน้ำมันเตาแย่ลงเป็น -3.4 USD/bbl จาก -1.9 เหรียญสหรัฐต่อบาร์เรลในช่วงไตรมาส 1/58
ในขณะที่ในช่วง ไตรมาส 1/58 นี้ คาดว่า IRPC จะเริ่มมีกำไรจากสต็อกน้ำมัน หลังจากมีผลขาดทุนจากสต็อกน้ำมันตามราคาน้ำมันดิบดูไบที่ลดลงในช่วง ไตรมาส 1/58 นอกจากนี้ IRPC ยังคงได้รับผลดีจากการที่ราคาน้ำมันดิบอยู่ในระดับต่ำ (ปัจจุบันราคาน้ำมันดิบดูไบอยู่ที่ 62 USD/bbl) ส่งผลให้ค่าสูญเสียจากการผลิตลดลงประมาณ 2.0 USD/bbl เทียบกับช่วงเดียวกันของปีก่อน
ส่วนต่างผลิตภัณฑ์ปิโตรเคมีทั้งในสายของโอเลฟินส์และสไตรีนิกในช่วง ไตรมาส 2/58มีแนวโน้มฟื้นตัวขึ้น หลังจากลดลงในช่วงไตรมาส 1/58  โดยราคาผลิตภัณฑ์เพิ่มขึ้นมากกว่าการเพิ่มขึ้นของต้นทุนวัตถุดิบ ในขณะที่กำไรจากธุรกิจไฟฟ้าคาดว่าจะมีเข้ามาอย่างต่อเนื่อง
คาดผลการดำเนินงานในปี ’58 ของ IRPC จะฟื้นตัวอย่างโดดเด่นอีกครั้งหลังจากโครงการปรับปรุงโรงกลั่น UHV เสร็จสิ้นในช่วงไตรมาส 3/58 จะได้ค่าการกลั่นเพิ่มขึ้นอีก 1.0-2.0 USD/bbl ในขณะที่ค่าการกลั่นที่อ่อนตัวลงเล็กน้อยในช่วง ไตรมาส 2/58แต่ถือว่ายังคงอยู่ในระดับสูง และส่วนต่างปิโตรเคมีมีแนวโน้มฟื้นตัวขึ้น เราคาดปี ’58 จะไม่มีขาดทุนจากสต็อกน้ำมันอีก เนื่องจากราคาน้ำมันดิบที่มีแนวโน้มฟื้นตัว และจะมีกำไรจากสต็อกน้ำมัน เราคาดกำไรสุทธิในปี ’58 อยู่ที่ 8,110 ล้านบาท แนะนำ “ซื้อเก็งกำไร” ราคาเป้าหมายปี 58 เท่ากับ 5.10 บาท 
 